Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ για την επιβεβαίωση του οριστικού δασμού αντιντάμπινγκ που επιβλήθηκε στις εισαγωγές βαμβακερών πανικών κρεβατιού καταγωγής Ινδίας με τον κανονισμό (ΕΚ) αριθ. 2398/97, όπως τροποποιήθηκε και ανεστάλη με τον κανονισμό (ΕΚ) αριθ. 1644/2001 του Συμβουλίου

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Με τον κανονισμό (ΕΚ) αριθ. 2398/97, της 28ης Νοεμβρίου 1997, το Συμβούλιο επέβαλε οριστικό δασμό αντιντάμπινγκ στις εισαγωγές βαμβακερών πανικών κρεβατιού καταγωγής Αιγύπτου, Ινδίας και Πακιστάν.

Τον Μάρτιο του 2001, το όργανο επίλυσης διαφορών του Παγκόσμιου Οργανισμού Εμπορίου ("ΠΟΕ") ενέκρινε έκθεση του δευτεροβάθμιου δικαιοδοτικού οργάνου και έκθεση της ειδικής ομάδας, όπως τροποποιήθηκε από την έκθεση του δευτεροβάθμιου δικαιοδοτικού οργάνου, για την υπόθεση "Ευρωπαϊκές Κοινότητες - δασμοί αντιντάμπινγκ στις εισαγωγές βαμβακερών πανικών κρεβατιού από την Ινδία". Οι συστάσεις της ειδικής ομάδας και του δευτεροβάθμιου δικαιοδοτικού οργάνου εφαρμόστηκαν στην Ινδία με τον κανονισμό (ΕΚ) αριθ. 1644/2001, με τον οποίο ανεστάλη και η είσπραξη των δασμών όσον αφορά την Ινδία.

Στη συνέχεια, οι προαναφερόμενες συστάσεις εφαρμόστηκαν όσον αφορά την Αίγυπτο και το Πακιστάν, με τον κανονισμό (ΕΚ) αριθ. 160/2002 του Συμβουλίου, με τον οποίο ανεστάλη η εφαρμογή του δασμού αντιντάμπινγκ στις εισαγωγές καταγωγής Αιγύπτου και περατώθηκε η διαδικασία όσον αφορά το Πακιστάν. Σύμφωνα με το άρθρο 1 παράγραφος 2 του κανονισμού (ΕΚ) αριθ. 160/2002 του Συμβουλίου, ο δασμός αντιντάμπινγκ στις εισαγωγές πανικών κρεβατιού καταγωγής Αιγύπτου έληξε στις 28 Φεβρουαρίου 2002 δεδομένου ότι δεν παρελήφθη αίτηση για επανεξέταση όσον αφορά την Αίγυπτο μέχρι τις 14 Φεβρουαρίου.

Στις 13 Φεβρουαρίου 2002 η Επιτροπή, κατόπιν δεόντως τεκμηριωμένης αίτησης που υποβλήθηκε από την επιτροπή βαμβακουργίας και συναφών κλωστοϋφαντουργικών κλάδων των Ευρωπαϊκών Κοινοτήτων (EUROCOTON), τον καταγγέλλοντα στην αρχική έρευνα, και σύμφωνα με τις διατάξεις της αιτιολογικής σκέψης 78 του κανονισμού (ΕΚ) αριθ. 1644/2001 του Συμβουλίου, άρχισε επανεξέταση σχετικά με την Ινδία, όσον αφορά μόνο την πρακτική ντάμπινγκ.

Αυτό σημαίνει ότι η Ινδία είναι η μόνη χώρα την οποία αφορά η διαδικασία. Για λόγους ασφάλειας δικαίου, θεωρείται σκόπιμο να διευκρινισθεί ότι ακόμη και αν οι εισαγωγές από την Ινδία εξεταστούν χωριστά, η σημαντική ζημία που υπέστη ο κοινοτικός κλάδος παραγωγής εξαιτίας των εισαγωγών αυτών συνεχίζει να υφίσταται. Αυτό οδήγησε σε επανεκτίμηση ορισμένων πορισμάτων του κανονισμού (ΕΚ) 1644/2001 του Αυγούστου 2001, και σε νέα ανάλυση των επιπτώσεων των εισαγωγών από την Ινδία καθώς και των εισαγωγών πανικών κρεβατιού από άλλες τρίτες χώρες στην κατάσταση του κοινοτικού κλάδου παραγωγής. Η επανεκτίμηση έγινε με βάση την επανεξέταση των στοιχείων που συγκεντρώθηκαν κατά την αρχική έρευνα.

Σημειωτέον ότι κατά παρέκκλιση από τα αποτελέσματα της ανωτέρω επανεκτίμησης, ο δασμός αντιντάμπινγκ στις εισαγωγές πανικών κρεβατιού από την Ινδία παραμένει σε αναστολή κατά την διάρκεια της ενδιάμεσης επανεξέτασης.

Επομένως, προτείνεται στο Συμβούλιο να εγκρίνει το συνημμένο σχέδιο κανονισμού.

2002/0087 (ACC)

Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ για την επιβεβαίωση του οριστικού δασμού αντιντάμπινγκ που επιβλήθηκε στις εισαγωγές βαμβακερών πανικών κρεβατιού καταγωγής Ινδίας με τον κανονισμό (ΕΚ) αριθ. 2398/97, όπως τροποποιήθηκε και ανεστάλη με τον κανονισμό (ΕΚ) αριθ. 1644/2001 του Συμβουλίου

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη :

τη συνθήκη για την ίδρυση της Ευρωπαϊκής Κοινότητας και ειδικότερα το άρθρο 133,

τον κανονισμό (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας [1] ("ο βασικός κανονισμός"),

[1] ΕΕ L 56, 6.3.1996, σ. 1. Κανονισμός όπως τροποποιήθηκε τελευταία με τον κανονισμό (ΕΚ) αριθ. 2238/2000 (ΕΕ L 257, 11.10.2000, σ. 2).

την πρόταση που υπέβαλε η Επιτροπή κατόπιν διαβουλεύσεων στο πλαίσιο της συμβουλευτικής επιτροπής,

Εκτιμώντας εξής:

Α. Ισχύοντα μέτρα

(1) Με τον κανονισμό (ΕΚ) αριθ. 2398/97, της 28ης Νοεμβρίου 1997 [2], το Συμβούλιο επέβαλε οριστικό δασμό αντιντάμπινγκ στις εισαγωγές βαμβακερών πανικών κρεβατιού καταγωγής Αιγύπτου, Ινδίας και Πακιστάν ("οριστικός κανονισμός"). Του οριστικού κανονισμού προηγήθηκε ο κανονισμός (EΚ) αριθ. 1069/97 της Επιτροπής [3] για την επιβολή προσωρινού δασμού αντιντάμπινγκ στις εισαγωγές πανικών κρεβατιού καταγωγής Αιγύπτου, Ινδίας και Πακιστάν ("προσωρινός κανονισμός").

[2] ΕΕ L 332, 4.12.1997 σ. 1.

[3] ΕΕ L 156, 13.06.1997, σ. 11.

Στις 12 Μαρτίου 2001, το αρμόδιο όργανο επίλυσης διαφορών του Παγκόσμιου Οργανισμού Εμπορίου ("ΠΟΕ") ενέκρινε έκθεση του δευτεροβάθμιου δικαιοδοτικού οργάνου και έκθεση της ειδικής ομάδας όπως τροποποιήθηκε με την έκθεση του δευτεροβάθμιου δικαιοδοτικού οργάνου για την υπόθεση "Ευρωπαϊκές Κοινότητες-δασμοί αντιντάμπινγκ στις εισαγωγές βαμβακερών πανικών κρεβατιού από την Ινδία" ("εκθέσεις") [4].

[4] Έγγραφο WT/DS141/9 της 22ας Μαρτίου 2001.

Υπενθυμίζεται ότι μετά την έγκριση των εν λόγω εκθέσεων, ο οριστικός κανονισμός τροποποιήθηκε με τον κανονισμό (ΕΚ) αριθ. 1644/2001 του Συμβουλίου [5], περί επιβολής οριστικού δασμού αντιντάμπινγκ στις εισαγωγές βαμβακερών πανικών κρεβατιού καταγωγής Αιγύπτου, Ινδίας και Πακιστάν και για την αναστολή της εφαρμογής του όσον αφορά τις εισαγωγές καταγωγής Ινδίας. Ο οριστικός κανονισμός τροποποιήθηκε τελευταία με τον κανονισμό (ΕΚ) αριθ. 160/2002 του Συμβουλίου [6], με τον οποίο ανεστάλη η εφαρμογή του δασμού αντιντάμπινγκ στις εισαγωγές καταγωγής Αιγύπτου και περατώθηκε η διαδικασία όσον αφορά το Πακιστάν. Σύμφωνα με το άρθρο 1 παράγραφος 2 του κανονισμού (ΕΚ) αριθ. 160/2002 του Συμβουλίου, ο δασμός αντιντάμπινγκ στις εισαγωγές πανικών κρεβατιού καταγωγής Αιγύπτου έληξε στις 28 Φεβρουαρίου 2002 δεδομένου ότι δεν παρελήφθη από την Επιτροπή αίτηση για επανεξέταση εντός της προθεσμίας που προβλέπεται στον εν λόγω κανονισμό.

[5] ΕΕ L 219, 14.8.2001, σ. 1.

[6] ΕΕ L 26, 30.1.2002, σ.1.

Β. Επανεκτίμηση των συμπερασμάτων

1. ΠΡΟΚΑΤΑΡΚΤΙΚΗ ΠΑΡΑΤΗΡΗΣΗ

(2) Κατόπιν δεόντως τεκμηριωμένης αίτησης που υποβλήθηκε από την επιτροπή βαμβακουργίας και συναφών κλωστοϋφαντουργικών κλάδων των Ευρωπαϊκών Κοινοτήτων (EUROCOTON), τον καταγγέλλοντα στην αρχική έρευνα, η Επιτροπή άρχισε επανεξέταση όσον αφορά μόνο την πρακτική ντάμπινγκ, σύμφωνα με το άρθρο 11 παράγραφος 3 του βασικού κανονισμού. Η ανακοίνωση για την έναρξη της διαδικασίας δημοσιεύθηκε στις 13 Φεβρουαρίου 2002 [7] και η εφαρμογή του δασμού αντιντάμπινγκ παραμένει σε αναστολή εν αναμονή του πορίσματος της έρευνας επανεξέτασης σύμφωνα με το άρθρο 2 παράγραφος 2 του κανονισμού (ΕΚ) αριθ. 1644/2001.

[7] ΕΕ C 39, 13.2.2002, σ. 17.

(3) Ενόψει του γεγονότος ότι η διαδικασία όσον αφορά τις εισαγωγές καταγωγής Πακιστάν έχει περατωθεί και ότι τα μέτρα σχετικά με τις εισαγωγές καταγωγής Αιγύπτου έληξαν στις 28 Φεβρουαρίου 2002, θεωρείται σκόπιμη η επανεκτίμηση των συμπερασμάτων. Η επανεκτίμηση περιορίζεται στον καθορισμό της ζημίας και της αιτιώδους συνάφειας στο βαθμό που ο εν λόγω καθορισμός είχε βασιστεί στην εξέταση του κοινού αντίκτυπου των εισαγωγών από την Ινδία, την Αίγυπτο και το Πακιστάν.

(4) Υπενθυμίζεται ότι η έρευνα περί πρακτικής ντάμπινγκ κάλυψε την περίοδο από 1ης Ιουλίου 1995 έως 30 Ιουνίου 1996 ("ΠΕ"). Η έρευνα σχετικά με τις παραμέτρους για την εκτίμηση της ζημίας κάλυψε την περίοδο από 1ης Ιανουαρίου 1992 μέχρι τέλους της ΠΕ (30 Ιουνίου 1996). Η εν λόγω περίοδος καλείται εφεξής "υπό εξέταση περίοδος".

2. ΖΗΜΙΑ

2.1 Όγκος, μερίδιο αγοράς και τιμές των εισαγωγών από την Ινδία

(5) Στον ακόλουθο πίνακα παρατίθεται η εξέλιξη των εισαγωγών από την Ινδία, εάν εξεταστούν χωριστά, κατά την υπό εξέταση περίοδο.

>ΘΕΣΗ ΠIΝΑΚΑ>

(6) Οι εισαγωγές από την Ινδία, εάν εξεταστούν χωριστά, αυξήθηκαν από 11 845 τόνους το 1992 σε 18 428 τόνους κατά την ΠΕ, δηλ. αυξήθηκαν κατά 56% ή κατά 6 583 κατά την υπό εξέταση περίοδο.

(7) Εάν εξαιρεθούν οι εισαγωγές από εξαγωγείς που όπως διαπιστώθηκε δεν ασκούσαν πρακτική ντάμπινγκ, η αύξηση των εισαγωγών με ντάμπινγκ από την Ινδία παραμένει σημαντική. Με την εξαίρεση των συγκεκριμένων εξαγωγέων, οι εισαγωγές με ντάμπινγκ αυξήθηκαν από 10 232 τόνους το 1992 σε 15 816 τόνους κατά την ΠΕ, που αντιστοιχεί σε αύξηση κατά 55% ή 5 584 τόνους. Κατά τη διάρκεια της υπό εξέτασης περιόδου, το μερίδιο της αγοράς που κατείχαν αυξήθηκε κατά 66%, αντιπροσωπεύοντας ακόμη 8,5% της κοινοτικής αγοράς κατά την ΠΕ.

(8) Αξίζει να σημειωθεί ότι οι εισαγωγές από την Ινδία σημείωσαν τη μεγαλύτερη αύξηση κατά την περίοδο από το 1994 μέχρι την ΠΕ (+5 315 τόνοι και αύξηση μεριδίου αγοράς +3,1 ποσοστιαίες μονάδες. 5 058 τόνοι και αύξηση μεριδίου αγοράς +2,9 ποσοστιαίες μονάδες με εξαίρεση των εισαγωγών ινδών εξαγωγέων που διαπιστώθηκε ότι δεν ασκούσαν πρακτική ντάμπινγκ). Η εν λόγω εξέλιξη των εισαγωγών με ντάμπινγκ συνέπεσε με μείωση της κατανάλωσης κατά 4% ή κατά 7 849 τόνους στην κοινοτική αγορά.

(9) Επιπλέον, ο ανωτέρω πίνακας δείχνει ότι οι τιμές των πανικών κρεβατιού από την Ινδία είχαν μειωθεί σημαντικά κατά την υπό εξέταση περίοδο. Παραδείγματος χάρη, οι μέσες τιμές μειώθηκαν κατά 18% το χρονικό διάστημα από το 1993 μέχρι την ΠΕ και κατά 25% μεταξύ του 1994 και της ΠΕ. Οι τάσεις των τιμών πώλησης δεν διαφέρουν σημαντικά εάν εξαιρεθούν οι εισαγωγές των ινδών εξαγωγέων που διαπιστώθηκε ότι δεν άσκησαν πρακτική ντάμπινγκ.

(10) Κατά την ΠΕ, το επίπεδο μείωσης των τιμών των εισαγωγών με ντάμπινγκ κυμάνθηκε από 13,8% έως 40,8%, εκφραζόμενο ως ποσοστό των μέσων προσαρμοσμένων τιμών του κοινοτικού κλάδου παραγωγής. Το επίπεδο μείωσης των τιμών παραμένει επίσης σημαντικό εάν εξαιρεθούν οι εισαγωγές από τους εξαγωγείς που διαπιστώθηκε ότι δεν ασκούσαν πρακτική ντάμπινγκ (βλ. αιτιολογική σκέψη (24) του κανονισμού (ΕΚ) αριθ. 1644/2001). Το μέσο σταθμισμένο περιθώριο πώλησης σε τιμές χαμηλότερες από τις κοινοτικές είναι περίπου 19%.

2.2 Κατάσταση του κοινοτικού κλάδου παραγωγής

(11) Υπενθυμίζεται ότι η κατάσταση του κοινοτικού κλάδου παραγωγής αναλύθηκε στις αιτιολογικές σκέψεις (81) έως (91) του προσωρινού κανονισμού καθώς και στις αιτιολογικές σκέψεις (40) και (41) του οριστικού κανονισμού. Όπως φαίνεται στις αιτιολογικές σκέψεις (25) έως (47) του κανονισμού (ΕΚ) αριθ. 1644/2001, αναλύθηκαν όλοι οι παράγοντες που αναφέρονται στο άρθρο 3 παράγραφος 5 του βασικού κανονισμού.

2.2.1. Ανάπτυξη

(12) Η ανάπτυξη του κοινοτικού κλάδου παραγωγής ήταν ιδιαίτερα αρνητική μεταξύ του 1994 και της ΠΕ όσον αφορά τον όγκο των πωλήσεων (-1 173 τόνους). Η ανάπτυξη του μεριδίου αγοράς ήταν πολύ περιορισμένη κατά την ίδια περίοδο (+0,2 ποσοστιαίες μονάδες) και ήταν ακόμη και αρνητική μεταξύ του 1995 και της ΠΕ. Παράλληλα, η ανάπτυξη του μεριδίου αγοράς των εισαγωγών σε χαμηλές τιμές από την Ινδία παρέμεινε θετική και σημαντική. Μεταξύ του 1994 και της ΠΕ, οι εισαγωγές από την Ινδία αυξήθηκαν κατά 40,5% ή 5 315 τόνους (47% ή 5 058 τόνους με εξαίρεση των εισαγωγών των ινδών παραγωγών-εξαγωγέων που δεν άσκησαν πρακτική ντάμπινγκ) και η ανάπτυξη του μεριδίου αγοράς ανήλθε σε 3,1 ποσοστιαίες μονάδες (2,9 ποσοστιαίες μονάδες) κατά την ίδια περίοδο.

2.2.2. Παράγοντες που επηρεάζουν τις κοινοτικές τιμές

(13) Κατά την αξιολόγηση των παραγόντων που επηρεάζουν τις εγχώριες τιμές, η ανάλυση εστιάστηκε αρχικά στη συμπίεση της ζήτησης και των τιμών του ακατέργαστου βάμβακος.

(14) Από την έρευνα προέκυψε σαφώς ότι το κενό που άφησε η παύση λειτουργίας των κοινοτικών εργοστασίων και η μείωση των εισαγωγών από ορισμένες άλλες τρίτες χώρες κατά την υπό εξέταση περίοδο καλύφθηκε σε σημαντικό βαθμό από τις εισαγωγές καταγωγής Ινδίας, οι περισσότερες από τις οποίες διαπιστώθηκε ότι αποτελούσαν αντικείμενο ντάμπιγνκ. Δεδομένου ότι οι τιμές των εισαγωγών με ντάμπινγκ από την Ινδία ήταν από τις χαμηλότερες όλων των επιχειρήσεων που πωλούσαν πανικά κρεβατιού στην κοινοτική αγορά, συνάγεται το συμπέρασμα ότι η συμπίεση της ζήτησης από μόνη της δεν είχε σημαντικές επιπτώσεις στις τιμές, ιδίως αυτές του κοινοτικού κλάδου παραγωγής.

(15) Η τιμή του ακατέργαστου βάμβακος, που αντιπροσωπεύει το 15% του συνολικού κόστους πανικών κρεβατιού, αυξήθηκε σημαντικά κατά την υπό εξέταση περίοδο. Υπό κανονικές συνθήκες και δίκαιες συνθήκες αγοράς, οι παραγωγοί έπρεπε να μπορούν να μεταφέρουν την αύξηση αυτή του κόστους στους πελάτες. Από την έρευνα προέκυψε ότι ο κοινοτικός κλάδος παραγωγής δεν ήταν σε θέση να το πράξει στην προκειμένη περίπτωση.

(16) Σημειώνεται επίσης ότι όπως περιγράφεται στις ανωτέρω αιτιολογικές σκέψεις (9) και (10), από την έρευνα προέκυψε ότι οι τιμές των υπό εξέταση εισαγωγών μειώθηκαν σημαντικά και ότι οι ινδοί παραγωγοί-εξαγωγείς διέθεταν τα προϊόντα τους σε σημαντικά χαμηλότερες τιμές. Η μείωση των τιμών έφθασε μέχρι το 18%, ενώ διαπιστώθηκε ότι υπήρξαν περιθώρια μειωμένων τιμών τα οποία κυμάνθηκαν από 13,8% έως 40,8%.

(17) Επίσης, μεταξύ του 1994 και της ΠΕ, παρατηρήθηκε η μεγαλύτερη αύξηση του όγκου των εισαγωγών από την Ινδία: 5 315 τόνοι (5 058 τόνοι εάν εξαιρεθούν οι εισαγωγές που δεν πραγματοποιήθηκαν σε τιμές ντάμπινγκ) και αύξηση του μεριδίου αγοράς κατά 3,1 ποσοστιαίες μονάδες (2,9 ποσοστιαίες μονάδες). Οι εν λόγω εισαγωγές αντιπροσώπευαν 34% του όγκου πωλήσεων του κοινοτικού κλάδου παραγωγής το 1994, και πάνω από 50% κατά την ΠΕ.

2.2.3. Μέγεθος του πραγματικού περιθωρίου ντάμπινγκ

(18) Λαμβανομένων υπόψη του όγκου και των τιμών των εισαγωγών καταγωγής Ινδίας, ο αντίκτυπος του μεγέθους του πραγματικού περιθωρίου ντάμπινγκ στον κοινοτικό κλάδο παραγωγής δεν μπορεί να θεωρηθεί αμελητέος. Πράγματι, όπως τονίστηκε στην ανωτέρω αιτιολογική σκέψη (8), οι εισαγωγές από την Ινδία αυξήθηκαν σημαντικά τόσο σε απόλυτες όσο και σε σχετικές τιμές. Οι εν λόγω εισαγωγές αντιστοιχούσαν στο 33% του όγκου πωλήσεων του κοινοτικού κλάδου παραγωγής το 1992 και σε άνω του 50% κατά την περίοδο έρευνας (28% και 43% αντίστοιχα με εξαίρεση τις εισαγωγές των ινδών εξαγωγέων που δεν άσκησαν πρακτική ντάμπινγκ).

(19) Η ένωση ινδών εξαγωγέων ισχυρίστηκε ότι όταν τα περιθώρια ντάμπινγκ είναι πολύ χαμηλότερα από τα περιθώρια απόκλισης των τιμών ή πώλησης σε μειωμένες τιμές, η ζημία που υπέστη ο κοινοτικός κλάδος παραγωγής πρέπει να αποδοθεί σε άλλους παράγοντες. Αν και σημειώνεται ότι τα ατομικά περιθώρια ντάμπινγκ και το μέσο σταθμισμένο περιθώριο ντάμπινγκ που διαπιστώθηκε για την Ινδία είναι χαμηλότερα από τα περιθώρια μειωμένων τιμών, τα περιθώρια ντάμπινγκ που διαπιστώθηκαν είναι ακόμη εμφανώς πάνω από το ελάχιστο όριο. Πράγματι, η διάθεση σε χαμηλότερες τιμές θα ήταν μειωμένη τουλάχιστον κατά ένα τρίτο εάν οι εισαγωγές από την Ινδία δεν αποτελούσαν αντικείμενο ντάμπινγκ, γεγονός που θα καθιστούσε τα προϊόντα καταγωγής Ινδίας λιγότερο ελκυστικά.

2.3 Συμπέρασμα ως προς τη ζημία

(20) Από την ανωτέρω αξιολόγηση προκύπτει ότι οι εισαγωγές από την Ινδία αυξήθηκαν κατά 56% ή κατά 6 583 τόνους από το 1992 έως την ΠΕ, και το μερίδιο αγοράς που κατείχαν αυξήθηκε κατά 67% (55% ή 5 584 τόνους εάν εξαιρεθούν οι εισαγωγές που δεν αποτέλεσαν αντικείμενο ντάμπινγκ). Εάν εξεταστούν μόνο οι εισαγωγές που αποτελούν αντικείμενο ντάμπινγκ, σημείωσαν αύξηση κατά 3,4 ποσοστιαίες μονάδες όσον αφορά το μερίδιο αγοράς και αντιπροσώπευαν 8,5% της κοινοτικής αγοράς κατά την ΠΕ. Επομένως, η αύξηση τόσο σε απόλυτες όσο και σε σχετικές τιμές παραμένει σημαντική, ακόμη και αν εξαιρεθούν οι εισαγωγές ινδών εξαγωγέων που διαπιστώθηκε ότι δεν άσκησαν πρακτική ντάμπινγκ. Επιπλέον, οι μέσες τιμές των ινδικών πανικών κρεβατιού μειώθηκαν έως και 18% κατά την υπό εξέταση περίοδο και η πώληση σε τιμές χαμηλότερες από τις κοινοτικές κατά την ΠΕ καθορίστηκε κατά μέσο όσο στο 19%.

(21) Με βάση τα ανωτέρω, συμπεραίνεται ότι η Κοινότητα έχει υποστεί σημαντική ζημία.

3. ΑΙΤΙΩΔΗΣ ΣΥΝΑΦΕΙΑ

3.1 Εισαγωγή

(22) Με βάση τα ανωτέρω συμπεράσματα, θα πρέπει κατά τον ίδιο τρόπο να επανεκτιμηθεί η ανάλυση της αιτιώδους συνάφειας που αναφέρεται στις αιτιολογικές σκέψεις (54) έως (58), του κανονισμού (ΕΚ) αριθ. 1644/2001 καθώς και στις αιτιολογικές σκέψεις (100) και (101) του προσωρινού κανονισμού.

3.2 Επιπτώσεις των εισαγωγών από την Ινδία που αποτελούν αντικείμενο ντάμπινγκ

(23) Όπως περιγράφεται στις ανωτέρω αιτιολογικές σκέψεις (5) έως (8), οι εισαγωγές από την Ινδία αυξήθηκαν σημαντικά κατά 6 583 τόνους σε απόλυτες τιμές ή κατά 56% (εάν εξαιρεθούν οι εισαγωγές από τους ινδούς εξαγωγείς που όπως διαπιστώθηκε δεν ασκούσαν πρακτική ντάμπινγκ, ο όγκος αυξήθηκε κατά 5 584 τόνους ή 55%). Το μερίδιο αγοράς που κατείχαν οι εισαγωγές αυτές αυξήθηκε κατά τη διάρκεια της υπό εξέταση περιόδου από 5,9% σε 9,9%, δηλαδή κατά 4,0 ποσοστιαίες μονάδες (από 5,1% σε 8,5%, δηλαδή κατά 3,4 ποσοστιαίες μονάδες, αν εξαιρεθούν οι εισαγωγές των ινδών παραγωγών-εξαγωγέων που όπως διαπιστώθηκε δεν ασκούσαν πρακτική ντάμπινγκ). Κατά την περίοδο έρευνας, το μέσο σταθμισμένο περιθώριο μειωμένων τιμών (με εξαίρεση των εισαγωγών από τους ινδούς εξαγωγείς που δεν αποτελούσαν αντικείμενο ντάμπινγκ) καθορίστηκε περίπου στο 19%.

(24) Κατά την υπό εξέταση περίοδο, οι πωλήσεις του κοινοτικού κλάδου παραγωγής σημείωσαν μικρή αύξηση κατά 348 τόνους και το μερίδιο αγοράς του αυξήθηκε από 18,1% σε 19,7%, δηλαδή κατά 1,6 ποσοστιαίες μονάδες. Η εξέλιξη αυτή πρέπει να εξεταστεί με βάση το γεγονός ότι ο κοινοτικός κλάδος παραγωγής μπόρεσε να στραφεί προς την παραγωγή και την πώληση προϊόντων μεγαλύτερης προστιθέμενης αξίας προκειμένου να διατηρήσει τα επίπεδα παραγωγής και πωλήσεων. Συνολικά, αυτό οδήγησε σε αύξηση του κόστους που δεν μπόρεσε να καλυφθεί από την αύξηση των τιμών. Πράγματι, από την έρευνα προέκυψε ότι η μέση σταθμισμένη τιμή πώλησης του κοινοτικού κλάδου παραγωγής παρέμεινε ως επί το πλείστον σταθερή.

(25) Επίσης, υπενθυμίζεται ότι η αγορά πανικών κρεβατιού χαρακτηρίζεται από τη δυνατότητα υποκατάστασης των προϊόντων και από διαφάνεια (αιτιολογική σκέψη (97) του προσωρινού κανονισμού). Οι μεγάλοι κοινοτικοί αγοραστές πανικών κρεβατιού, οι παραγγελίες των οποίων μπορούν να εξασφαλίσουν υψηλό επίπεδο χρησιμοποίησης της παραγωγικής ικανότητας, και συνεπώς οικονομίες κλίμακας, είναι ιδιαίτερα ευαίσθητοι όσον αφορά τις τιμές. Ως εκ τούτου, μπορεί να συναχθεί το συμπέρασμα ότι οι χαμηλές τιμές των ενδιαφερόμενων ινδών παραγωγών-εξαγωγέων, οι οποίες ήταν από τις χαμηλότερες της κοινοτικής αγοράς, σε συνδυασμό με το σημαντικό και συνεχώς αυξανόμενο μερίδιο αγοράς τους, πίεζαν συνεχώς προς τα κάτω τις τιμές που εφαρμόζονταν στην κοινοτική αγορά.

(26) Όπως αναφέρθηκε στην αιτιολογική σκέψη (17), πρέπει ακόμη να σημειωθεί ότι, κατά το χρονικό διάστημα 1994-ΠΕ, ο όγκος των εισαγωγών από την Ινδία σημείωσε τη μεγαλύτερη αύξηση, δηλαδή κατά 41% ή 5 315 τόνους (47% ή 5 058 τόνους με εξαίρεση των εισαγωγών από τους ινδούς παραγωγούς-εξαγωγείς που διαπιστώθηκε ότι δεν ασκούσαν πρακτική ντάμπινγκ). Κατά το διάστημα αυτό, το μερίδιο αγοράς των ινδικών εισαγωγών αυξήθηκε κατά 3,1 ποσοστιαίες μονάδες (2,9 ποσοστιαίες μονάδες). Υπενθυμίζεται ότι από την έρευνα προέκυψε ότι κατά την περίοδο αυτή η χρηματοοικονομική κατάσταση του κοινοτικού κλάδου παραγωγής σημείωσε τη μεγαλύτερη επιδείνωση, συγκεκριμένα, τα κέρδη μειώθηκαν κατά 1,4 ποσοστιαίες μονάδες και η απόδοση των επενδύσεων κατά 7 ποσοστιαίες μονάδες.

Όπως αναφέρεται στην αιτιολογική σκέψη (99) του προσωρινού κανονισμού, η συμπίεση των τιμών και η συνακόλουθη μείωση της αποδοτικότητας (και η αντίστοιχη εξέλιξη των ταμειακών ροών και της απόδοσης των επενδύσεων) υπήρξαν οι κυριότεροι δείκτες στους οποίους βασίζεται το συμπέρασμα ότι ο κοινοτικός κλάδος παραγωγής υπέστη σημαντική ζημία. Λόγω της χρονικής σύμπτωσης της σημαντικής αύξησης των εισαγωγών με ντάμπινγκ σε χαμηλές τιμές καταγωγής Ινδίας και της επιδείνωσης της χρηματοοικονομικής κατάστασης του κοινοτικού κλάδου παραγωγής, επιβεβαιώνεται ότι υπήρξε άμεση αιτιώδης συνάφεια μεταξύ των εισαγωγών αυτών και της διαπιστωθείσας σημαντικής ζημίας.

3.3 Επιπτώσεις άλλων παραγόντων

3.3.1. Προκαταρκτικές παρατηρήσεις

(27) Υπενθυμίζεται ότι η ανάλυση των επιπτώσεων άλλων παραγόντων πλην των εισαγωγών με ντάμπινγκ στην κατάσταση του κοινοτικού κλάδου παραγωγής, που προβλέπεται στον κανονισμό (ΕΚ) αριθ. 1644/2001, επιβεβαιώνει την αιτιώδη συνάφεια μεταξύ των εισαγωγών με ντάμπινγκ καταγωγής Ινδίας, Αιγύπτου και Πακιστάν και της σημαντικής ζημίας που διαπιστώθηκε (αιτιολογική σκέψη (69) του κανονισμού (ΕΚ) 1644/2001). Η εν λόγω ανάλυση περιελάμβανε και ανάλυση των εισαγωγών από άλλες τρίτες χώρες που δεν υπόκεινται σε μέτρα, η οποία δεν κάλυπτε κατά τα φαινόμενα τις εισαγωγές από την Αίγυπτο και το Πακιστάν. Δεδομένης της περάτωσης της διαδικασίας όσον αφορά τις εισαγωγές καταγωγής Πακιστάν (αιτιολογική σκέψη (13) του κανονισμού (ΕΚ) αριθ. 160/2002) και της λήξης των μέτρων όσον αφορά την Αίγυπτο, η εκ νέου αξιολόγηση των επιπτώσεων των εισαγωγών πανικών κρεβατιού από άλλες τρίτες χώρες καλύπτει όλες τις εισαγωγές πλην των ινδικών, καθώς και τις εισαγωγές από την Αίγυπτο και το Πακιστάν.

(28) Επιπλέον, είναι σημαντικό να διασφαλισθεί ότι οι ζημιογόνες επιπτώσεις των εισαγωγών από τρίτες χώρες που δεν αφορά η διαδικασία, καθώς και εκείνων από την Αίγυπτο και το Πακιστάν, δεν καταλογίζονται στις ινδικές εισαγωγές αν εξεταστούν χωριστά. Επομένως, πραγματοποιήθηκε χωριστή αξιολόγηση και διάκριση μεταξύ των ζημιογόνων επιπτώσεων των εισαγωγών αυτών.

(29) Από την αρχή θα πρέπει να τονιστεί η φύση της ζημίας που υπέστη ο κοινοτικός κλάδος παραγωγής, δηλαδή, η συμπίεση των τιμών και η φθίνουσα και ανεπαρκής αποδοτικότητα που οδήγησε σε χρηματοοικονομικές απώλειες.

3.3.2. Επιπτώσεις των εισαγωγών από τρίτες χώρες

(30) Κατ' αρχήν, υπενθυμίζεται ότι οι επιπτώσεις των εισαγωγών πανικών κρεβατιού από τρίτες χώρες με εξαίρεση την Ινδία, την Αίγυπτο και το Πακιστάν αναλύθηκαν στις αιτιολογικές σκέψεις (100) και (101) του προσωρινού κανονισμού. Όπως διαπιστώθηκε, οι εν λόγω εισαγωγές προήρχοντο από ευρύ φάσμα τρίτων χωρών με πολύ περιορισμένα μερίδια αγοράς. Όπως φαίνεται στον παρακάτω πίνακα, κατά την ΠΕ, τα μερίδια αγοράς των βασικότερων τρίτων χωρών ήταν τα εξής: Τουρκία (4%), Πολωνία (2,4%), Ταϊλάνδη (1,5%), Κίνα (1,1%) και Ρουμανία (1,7%). Όλες οι άλλες τρίτες χώρες κατείχαν μερίδιο αγοράς κάτω του 1% της κοινοτικής κατανάλωσης.

>ΘΕΣΗ ΠIΝΑΚΑ>

(31) Από την ανάλυση προκύπτει ότι η Ταϊλάνδη, της οποίας η τιμή εισαγωγής ήταν κατά 7% υψηλότερη από την τιμή της Ινδίας, είχε το χαμηλότερο επίπεδο τιμών από όλες τις ανωτέρω τρίτες χώρες. Ωστόσο, το μερίδιο αγοράς της Ταϊλάνδης (1,5%) ανέρχεται μόλις στο 15% του μεριδίου αγοράς της Ινδίας. Οι εξαγωγείς όλων των άλλων τρίτων χωρών πωλούσαν πανικά κρεβατιού στην κοινοτική αγορά σε τιμές σημαντικά υψηλότερες από τις τιμές των ινδών και των αιγυπτίων παραγωγών-εξαγωγέων. Συμπεραίνεται επομένως ότι οι τιμές των εισαγωγών Ινδίας, Αιγύπτου, ενίοτε ακόμη και Πακιστάν ήταν σημαντικά χαμηλότερες από τις τιμές της πλειονότητας των ανωτέρω εισαγωγών.

(32) Όπως αναφέρθηκε στην αιτιολογική σκέψη (101) του προσωρινού κανονισμού, οι φθηνές εισαγωγές από τρίτες χώρες πλην της Αιγύπτου και του Πακιστάν, οι οποίες διατίθεντο σε τιμές χαμηλότερες από τις κοινοτικές, είναι δυνατόν να συνέβαλαν στη ζημία που υπέστη ο κοινοτικός κλάδος παραγωγής. Ωστόσο, με βάση το επίπεδο των τιμών πώλησης και το περιορισμένο μερίδιο αγοράς που κατείχαν, οι ενδεχόμενες επιπτώσεις τους στην κοινοτική αγορά θεωρούνται αμελητέες.

(33) Δεύτερον, οι εισαγωγές που πραγματοποιούσαν οι πακιστανοί και οι αιγύπτιοι παραγωγοί-εξαγωγείς αναλύθηκαν στο πλαίσιο της αξιολόγησης των επιπτώσεων άλλων εισαγωγών στην Κοινότητα καταγωγής χωρών που δεν αποτέλεσαν αντικείμενο έρευνας. Συνολικά, οι εισαγωγές πανικών κρεβατιού καταγωγής τρίτων χωρών, περιλαμβανομένων των εισαγωγών από την Αίγυπτο και το Πακιστάν, εξελίχθησαν ως εξής.

>ΘΕΣΗ ΠIΝΑΚΑ>

(34) Όπως φαίνεται στον ανωτέρω πίνακα, ο όγκος των εισαγωγών από όλες τις άλλες τρίτες χώρες σημείωσε μικρή αύξηση κατά 1% ή κατά 384 τόνους κατά την υπό εξέταση περίοδο. Έτσι, σε σύγκριση με τα συμπεράσματα του προσωρινού κανονισμού, τα οποία εμφάνισαν συνολική πτωτική τάση κατά τη διάρκεια της υπό εξέταση περιόδου, οι εισαγωγές από τις άλλες αυτές χώρες αυξήθηκαν κατά 6% μέχρι το 1994 και στη συνέχεια μειώθηκαν κατά 5%. Στα τέλη της υπό εξέταση περιόδου, ο όγκος τους ήταν περίπου στο ίδιο επίπεδο με εκείνο που βρισκόταν και στην αρχή. Η προαναφερθείσα μεταβολή των συμπερασμάτων αντικατοπτρίζεται και στο μερίδιο αγοράς. Το μερίδιο αγοράς τους αυξήθηκε κατά 8% ή κατά 2,6 ποσοστιαίες μονάδες κατά τη διάρκεια της ίδιας περιόδου.

(35) Σημειώνεται ότι κατά το πλέον πρόσφατο χρονικό διάστημα, πριν από την περίοδο έρευνας, δηλαδή από το 1994 έως το τέλος της ΠΕ, κατά την οποία η χρηματοοικονομική κατάσταση του κοινοτικού κλάδου παραγωγής είχε την πλέον αρνητική εξέλιξη, οι εισαγωγές από άλλες τρίτες χώρες ακολούθησαν και αυτές αρνητική τάση: ο όγκος τους μειώθηκε κατά 5% ή κατά 3 474 τόνους και απώλεσαν και μερίδιο αγοράς. Ωστόσο, η μέση τιμή σημείωνε συνεχή αύξηση.

(36) Σημειώνεται ακόμη ότι ο συνυπολογισμός των εισαγωγών από την Αίγυπτο και το Πακιστάν δεν μεταβάλλει συνολικά τα συμπεράσματα των αιτιολογικών σκέψεων (100) και (101) του προσωρινού κανονισμού όσον αφορά την τάση του όγκου και τη μέση τιμή εισαγωγής άλλων τρίτων χωρών. Υπενθυμίζεται ότι το Πακιστάν είναι η μεγαλύτερη χώρα εξαγωγής μεταξύ των "άλλων τρίτων χωρών" και ότι η μέση τιμή εισαγωγής σημείωσε σταθερή αύξηση κατά τη διάρκεια της υπό εξέτασης περιόδου. Επιπλέον, κατά την ΠΕ, οι τιμές των πακιστανών παραγωγών που επιλέχθηκαν δειγματοληπτικώς ήταν συχνά υψηλότερες από τις τιμές εισαγωγής των παραγωγών-εξαγωγέων από την Ινδία..

(37) Τρίτον, για την παροχή πλήρους εικόνας, παρατίθενται στη συνέχεια και αναλύονται χωριστά τα διαθέσιμα στοιχεία για τις εισαγωγές πανικών κρεβατιού καταγωγής Αιγύπτου και Πακιστάν, προκειμένου να διαχωριστούν οι ζημιογόνες επιπτώσεις των εισαγωγών αυτών των τρίτων χωρών από τις ζημιογόνους επιπτώσεις των εισαγωγών με ντάμπινγκ καταγωγής Ινδίας:

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

(38) Η εξέλιξη των εισαγωγών από την Αίγυπτο και το Πακιστάν έρχεται σε αντίθεση με την εξέλιξη των εισαγωγών από την Ινδία, η οποία παρατίθεται στις παραπάνω αιτιολογικές σκέψεις (5) έως (7). Ο συνδυασμένος όγκος τους ήταν πάντα μεγαλύτερος από τον όγκο των εισαγωγών μόνο από την Ινδία. Ωστόσο, αν και ο όγκος των εισαγωγών από την Ινδία αυξήθηκε σημαντικά τόσο σε απόλυτες όσο και σε σχετικές τιμές κατά την υπό εξέταση περίοδο, ο όγκος των εισαγωγών από το Πακιστάν παρέμεινε σε γενικές γραμμές σταθερός κατά την ίδια περίοδο. Ο όγκος των εισαγωγών από την Αίγυπτο αυξήθηκε τόσο σε απόλυτες όσο και σε σχετικές τιμές αλλά στο τέλος της υπό εξέτασης περιόδου παρέμεινε πολύ κάτω από τα ινδικά επίπεδα.

(39) Όσον αφορά τις τιμές, από τα στατιστικά στοιχεία της EUROSTAT προκύπτει ότι αν και οι τιμές των αιγυπτιακών εισαγωγών, οι οποίες αντιπροσωπεύουν σχετικά μικρό μερίδιο αγοράς σε σύγκριση με τις εισαγωγές από το Πακιστάν και την Ινδία, είχαν μειωθεί κατά 2% την υπό εξέταση περίοδο, οι τιμές των πακιστανικών εισαγωγών σημείωσαν αύξηση (βλ. αιτιολογική σκέψη (80) του προσωρινού κανονισμού). Επίσης, οι τιμές των πακιστανικών εισαγωγών είναι κατά μέσο όρο υψηλότερες από τις τιμές των ινδικών εισαγωγών. Επιπλέον, κατά την ΠΕ και με βάση στοιχεία από εταιρείες που επιλέχθηκαν δειγματοληπτικώς όσον αφορά παρόμοιους τύπους πανικών κρεβατιού, διαπιστώθηκε ότι, σε πολλές περιπτώσεις και για μεγάλες ποσότητες, τα πακιστανικά προϊόντα πωλούντο σε τιμές υψηλότερες από τις τιμές που χρέωναν οι ινδοί παραγωγοί-εξαγωγείς.

(40) Με βάση τα στοιχεία της Eurostat για τις εισαγωγές, προκύπτει ότι, το 1994, οι τιμές των ινδικών εισαγωγών ήταν κατά 7% υψηλότερες από τις τιμές των πακιστανικών, αλλά η τάση αυτή αντιστράφηκε κατά πολύ την περίοδο έρευνας και οι τιμές των ινδικών εισαγωγών μειώθηκαν κατά 18% κατά μέσο όρο. Αυτό σημαίνει επίσης ότι το χρονικό διάστημα από το 1994 έως την περίοδο έρευνας, οι τιμές των πακιστανικών εισαγωγών είχαν μειωθεί κατά 2% ενώ οι τιμές των ινδικών εισαγωγών, κατά 25%. Κατά το ίδιο χρονικό διάστημα, οι τιμές των αιγυπτιακών εισαγωγών αυξήθηκαν κατά 3% κατά μέσο όρο.

(41) Οι ινδοί παραγωγοί-εξαγωγείς κατείχαν τον μεγαλύτερο όγκο και το μεγαλύτερο μερίδιο αγοράς το πιο πρόσφατο διάστημα της υπό εξέταση περιόδου, ήτοι, μεταξύ του 1994 και της ΠΕ (βλ. παραπάνω αιτιολογικές σκέψεις (17) και (26)). Το διάστημα αυτό συνέπεσε με την επιδείνωση της χρηματοοικονομικής κατάστασης του κοινοτικού κλάδου παραγωγής.

(42) Οι εισαγωγές σε χαμηλές τιμές από την Ινδία αντιπροσώπευαν πάνω από 50% των πωλήσεων του κοινοτικού κλάδου παραγωγής κατά την ΠΕ και σημειώθηκε σημαντική διάθεση σε μειωμένες τιμές εκ μέρους παραγωγών-εξαγωγέων στη χώρα αυτή (βλ. αιτιολογικές σκέψεις (10) και (18)). Μεταξύ του 1993 και της ΠΕ, οι τιμές των ινδικών προϊόντων, που ήταν από τις χαμηλότερες όλων των επιχειρήσεων που δρούσαν στην κοινοτική αγορά, ευαίσθητη στην εξέλιξη των τιμών, μειώθηκαν κατά 18%. Οι τιμές των ινδικών προϊόντων είχαν μειωθεί κατά 25% το διάστημα από το 1994 έως την ΠΕ, κατά το οποίο η εξέλιξη της χρηματοοικονομικής κατάστασης του κοινοτικού κλάδου παραγωγής ήταν από τις πιο αρνητικές.

(43) Κατά την ανάλυση της φύσης και της έκτασης της ζημίας που προκάλεσαν οι ινδικές εισαγωγές σε χαμηλές τιμές στην κοινοτική αγορά, πρέπει να λαμβάνεται υπόψη η θεαματική αύξηση αυτών των εισαγωγών σε σύγκριση με τον όγκο πωλήσεων του κοινοτικού κλάδου παραγωγής (βλ. αιτιολογική σκέψη (18)) και η αρνητική τάση των τιμών πωλήσεων ινδικών προϊόντων κατά την υπό εξέταση περίοδο, καθώς και κατά το διάστημα από το 1994 έως την ΠΕ, όπου, όπως αναφέρθηκε, η επιδείνωση της χρηματοοικονομικής κατάστασης του κοινοτικού κλάδου παραγωγής ήταν από τις πλέον αισθητές. Οι επιπτώσεις της προαναφερθείσας αύξησης του όγκου και της τάσης των τιμών πώλησης στην κατάσταση του κοινοτικού κλάδου παραγωγής πρέπει επίσης να εξεταστούν υπό το πρίσμα της διαφάνειας και της σημασίας των τιμών στην αγορά πανικών κρεβατιού.

(44) Η χωριστή ανάλυση των επιπτώσεων του όγκου των εισαγωγών από την Αίγυπτο και το Πακιστάν και οι επιπτώσεις αυτών των εισαγωγών στις τιμές της κοινοτικής αγοράς πανικών κρεβατιού, καθώς και οι επακόλουθες επιπτώσεις στον κοινοτικό κλάδο παραγωγής, αποτελούν ένδειξη ότι αν και οι εν λόγω εισαγωγές είχαν αρνητικές επιπτώσεις, οι αρνητικές επιπτώσεις των εισαγωγών από την Ινδία που αποτέλεσαν αντικείμενο ντάμπινγκ, εάν εξεταστούν χωριστά, παραμένουν σημαντικές. Το εν λόγω συμπέρασμα συνάγεται λαμβάνοντας υπόψη τη φύση της σημαντικής ζημίας που διαπιστώθηκε καθώς και την αύξηση του όγκου και το χαμηλό επίπεδο τιμών των ινδών παραγωγών-εξαγωγέων στην κοινοτική αγορά.

(45) Όπως αναφέρεται στις παραπάνω αιτιολογικές σκέψεις (5) έως (10), οι εισαγωγές από την Ινδία αυξάνονταν διαρκώς κατά την υπό εξέταση περίοδο. Ο ακόλουθος πίνακας παρουσιάζει την εξέλιξη των εισαγωγών από τους ινδούς παραγωγούς-εξαγωγείς που, όπως διαπιστώθηκε, δεν ασκούσαν πρακτική ντάμπινγκ, και το μερίδιο αγοράς που κατείχαν επί του συνόλου των εισαγωγών πανικών κρεβατιού από την Ινδία. Η εξέλιξη των ινδικών εισαγωγών παραμένει σημαντική, ακόμη και αν εξαιρεθούν οι εισαγωγές από τους ινδούς εξαγωγείς που διαπιστώθηκε ότι δεν ασκούσαν πρακτική ντάμπινγκ.

>ΘΕΣΗ ΠIΝΑΚΑ>

(46) Τέλος, όπως προαναφέρθηκε, διαπιστώθηκε ότι πανικά κρεβατιού από ινδούς παραγωγούς-εξαγωγείς που δεν ασκούσαν πρακτική ντάμπινγκ εισήχθησαν σε περιορισμένες ποσότητες στην κοινοτική αγορά. Οι εν λόγω εισαγωγές αυξήθηκαν από 1 612 τόνους το 1992 σε 2 611 τόνους κατά την ΠΕ. Από τα διαθέσιμα στοιχεία προκύπτει ότι οι τιμές αυτών των εισαγωγών είχαν αυξηθεί κατά την υπό εξέταση περίοδο. Επομένως, ακόμη και αν οι εν λόγω εισαγωγές συμπεριληφθούν στην ανωτέρω ανάλυση δεν θα ανατρέψουν την τάση που διαπιστώθηκε στην παραπάνω αιτιολογική σκέψη (34).

Με βάση τα ανωτέρω, δεν μεταβάλλεται το συμπέρασμα που συνάγεται στην αιτιολογική σκέψη (44) εάν οι εισαγωγές από ινδούς παραγωγούς-εξαγωγείς που, όπως διαπιστώθηκε, δεν ασκούσαν πρακτική ντάμπινγκ, συμπεριληφθούν στη συνολική ανάλυση των εισαγωγών πανικών κρεβατιού από άλλες τρίτες χώρες.

3.4 Συμπέρασμα για την αιτιώδη συνάφεια

(47) Με βάση το σκεπτικό των σημείων (52) έως (70) του αιτιολογικού του κανονισμού (ΕΚ) αριθ. 1644/2001 και την ανωτέρω επανεκτίμηση των συμπερασμάτων προκύπτει σαφώς η ύπαρξη άμεσης συνάφειας μεταξύ της αύξησης του όγκου και των επιπτώσεων των τιμών των εισαγωγών που αποτέλεσαν αντικείμενο ντάμπινγκ από την Ινδία, εάν εξεταστούν χωριστά, και της σημαντικής ζημίας που υπέστη ο κοινοτικός κλάδος παραγωγής.

(48) Ένδειξη αυτής της συνάφειας αποτελεί ειδικότερα ο βαθμός αύξησης του όγκου και του μεριδίου αγοράς των εισαγωγών καταγωγής Ινδίας σε σύγκριση με τις εισαγωγές από άλλες τρίτες χώρες, που συνέβαλε στη συμπίεση των τιμών πώλησης και στην επιδείνωση της αποδοτικότητας του κοινοτικού κλάδου παραγωγής από 3,6% το 1992 σε 1,6% κατά την περίοδο έρευνας.

(49) Επιπλέον, από την ανάλυση της κατάστασης του κοινοτικού κλάδου παραγωγής μεταξύ του 1994 και της περιόδου έρευνας και τις εισαγωγές πανικών κρεβατιού από την Ινδία προκύπτει σαφής χρονική σύμπτωση μεταξύ της αισθητής επιδείνωσης της χρηματοοικονομικής κατάστασης του κοινοτικού κλάδου παραγωγής και της αύξησης, τόσο σε απόλυτες όσο και σε σχετικές τιμές, των εισαγωγών με ντάμπινγκ και σε χαμηλές τιμές από την Ινδία.

(50) Με βάση την ανωτέρω ανάλυση, θεωρείται ότι οι εισαγωγές πανικών κρεβατιού καταγωγής Ινδίας είχαν σημαντικές αρνητικές επιπτώσεις στην κατάσταση του κοινοτικού κλάδου παραγωγής και ότι οι επιπτώσεις άλλων παραγόντων, συγκεκριμένα των εισαγωγών από τρίτες χώρες περιλαμβανομένου του Πακιστάν και της Αιγύπτου δεν ήταν τέτοιες ώστε να μεταβάλουν το συμπέρασμα για την ύπαρξη πραγματικής και ουσιαστικής σχέσης αιτίου-αιτιατού μεταξύ των εισαγωγών που αποτέλεσαν αντικείμενο ντάμπινγκ από την Ινδία και της σημαντικής ζημίας που υπέστη ο κοινοτικός κλάδος παραγωγής. Πράγματι, η ζημιογόνος επίπτωση των εισαγωγών από την Ινδία στην κοινοτική αγορά ήταν μεγαλύτερη από τις επιπτώσεις οποιουδήποτε άλλου παράγοντα κατά το τέλος της υπό εξέταση περιόδου. Κατά το χρονικό αυτό διάστημα, ο όγκος και το μερίδιο αγοράς των εισαγωγών καταγωγής Ινδίας ήταν στο υψηλότερο επίπεδο, οι τιμές τους μειώθηκαν κατά 25% και η χρηματοοικονομική κατάσταση του κοινοτικού κλάδου παραγωγής επιδεινώθηκε σημαντικά. Κατά συνέπεια, υπάρχει αιτιώδης συνάφεια μεταξύ των εισαγωγών που αποτελούν αντικείμενο ντάμπινγκ από την Ινδία και της σημαντικής ζημίας που υπέστη ο κοινοτικός κλάδος παραγωγής.

Γ. Γενικό συμπέρασμα

(51) Συμπεραίνεται ότι πρέπει να επιβεβαιωθεί ο τροποποιημένος οριστικός δασμός που επιβλήθηκε και ανεστάλη με τον κανονισμό (ΕΚ) αριθ. 1644/2001 σχετικά με τις εισαγωγές πανικών κρεβατιού καταγωγής Ινδίας.

(52) Οι ινδικές αρχές, οι ινδοί εξαγωγείς και η ένωση αυτών, όλα τα ενδιαφερόμενα μέρη στην Κοινότητα, ιδίως ο κοινοτικός κλάδος παραγωγής, οι εισαγωγείς και οι χρήστες, ενημερώθηκαν σχετικά με τα αναθεωρηθέντα συμπεράσματα και είχαν τη δυνατότητα να διατυπώσουν σχόλια και να γίνουν δεκτά σε ακρόαση. Τα προφορικά και γραπτά σχόλια που υπέβαλαν τα εν λόγω μέρη εξετάστηκαν αλλά δεν μετέβαλαν τα συμπεράσματα του παρόντος κανονισμού.

(53) Κατά παρέκκλιση από τον επιβεβαιωτικό χαρακτήρα του, και για λόγους διαφάνειας και ασφάλειας δικαίου, ο παρών κανονισμός πρέπει να τεθεί σε ισχύ το συντομότερο δυνατό,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1Επιβεβαιώνεται ο οριστικός δασμός αντιντάμπινγκ που επιβλήθηκε στις εισαγωγές βαμβακερών πανικών κρεβατιού καταγωγής Ινδίας με το άρθρο 1 του κανονισμού (ΕΚ) αριθ. 2398/97, όπως τροποποιήθηκε και ανεστάλη με τον κανονισμό (ΕΚ) αριθ. 1644/2001.

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και εφαρμόζεται άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος